b'\n_START_ARTICLE_\nOstrovul G\xc3\xa2sca\n_START_SECTION_\nLocalizare\n_START_PARAGRAPH_\nAria natural\xc4\x83 se afl\xc4\x83 \xc3\xaen sud-estul jude\xc8\x9bului Teleorman, pe teritoriul administrativ al comunei N\xc4\x83sturelu, \xc3\xaen apropierea drumului na\xc8\x9bional DN5C, care leag\xc4\x83 municipiul Zimnicea de Giurgiu.\n_START_SECTION_\nDescriere\n_START_PARAGRAPH_\nRezerva\xc8\x9bia natural\xc4\x83 declarat\xc4\x83 arie protejat\xc4\x83 prin Hot\xc3\xa2r\xc3\xa2rea de Guvern Nr.2.151 din 30 noiembrie 2004 (privind instituirea de arie natural\xc4\x83 protejat\xc4\x83 pentru noi zone)aflat\xc4\x83 \xc3\xaen partea sud-estic\xc4\x83 a satului N\xc4\x83sturelu \xc8\x99i are o suprafa\xc8\x9b\xc4\x83 de 58 de hectare._NEWLINE_Aria protejat\xc4\x83 reprezint\xc4\x83 un ostrov la confluen\xc8\x9ba r\xc3\xa2ului Vedea cu Dun\xc4\x83rea; ce asigur\xc4\x83 condi\xc8\x9bii de cuib\xc4\x83rire \xc8\x99i hran\xc4\x83 pentru mai multe specii de p\xc4\x83s\xc4\x83ri migratoare, de pasaj sau sedentare, cu vegeta\xc8\x9bie dominant\xc4\x83 de salcie din specia Salix alba, cu flor\xc4\x83 \xc8\x99i faun\xc4\x83 diversificat\xc4\x83, specific\xc4\x83 zonelor umede.\n_START_SECTION_\nBiodiversitate\n_START_PARAGRAPH_\nRezerva\xc8\x9bia natural\xc4\x83 fost \xc3\xaenfiin\xc8\x9bat\xc4\x83 \xc3\xaen scopul protej\xc4\x83rii biodiversit\xc4\x83\xc8\x9bii \xc8\x99i men\xc8\x9binerii \xc3\xaentr-o stare de conservare favorabil\xc4\x83 a florei \xc8\x99i faunei s\xc4\x83lbatice din extremitatea sudic\xc4\x83 a C\xc3\xa2mpiei Burnazului (subunitate geomorfologic\xc4\x83 a C\xc3\xa2mpiei Rom\xc3\xa2ne)._NEWLINE_Flora rezerva\xc8\x9biei este constituit\xc4\x83 \xc3\xaen cea mai mare parte de vegeta\xc8\x9bie arboricol\xc4\x83 cu specii de r\xc4\x83chit\xc4\x83 alb\xc4\x83 (Salix alba) \xc3\xaen asociere cu velni\xc8\x99 (Ulmus leavis) plop negru (Populus nigra) \xc8\x99i dud alb (Morus alba), cu arbusti de s\xc3\xa2nger (Cornus sanguinea) \xc8\x99i salc\xc3\xa2m pitic (Amorpha fructicosa) sau hamei (Humulus lupulus) \xc8\x99i vi\xc8\x9b\xc4\x83 s\xc4\x83lbatic\xc4\x83 (Vitis sylvestris)._NEWLINE_La nivelul ierburilor sunt \xc3\xaent\xc3\xa2lnite mai multe rarit\xc4\x83\xc8\x9bi floristice; printre care specii de: usturoi\xc8\x9b\xc4\x83 (Alliaria petriolata), p\xc4\x83trunjelul c\xc3\xa2inelui (Aethusa cynapium), ple\xc8\x99cai\xc8\x9b\xc4\x83 (Cucubalus baccifer) sau paracherni\xc8\x9b\xc4\x83 (Parietaria officinalis)._NEWLINE_\xc3\x8en arealul rezerva\xc8\x9biei se afl\xc4\x83 mai multe specii faunistice (p\xc4\x83s\xc4\x83ri, mamifere, pe\xc8\x99ti) protejate la nivel european (prin directivele 147/CE din 30 noiembrie 2009 , 79/409/CEE din 2 aprilie 1979 - privind conservarea p\xc4\x83s\xc4\x83rilor s\xc4\x83lbatice \xc8\x99i 92/43/CE din 21 mai 1992 (privind conservarea habitatelor naturale \xc8\x99i a speciilor de faun\xc4\x83 \xc8\x99i flor\xc4\x83 s\xc4\x83lbatic\xc4\x83)) sau aflate pe lista ro\xc8\x99ie a IUCN._NEWLINE_P\xc4\x83s\xc4\x83ri: barz\xc4\x83 alb\xc4\x83 (Ciconia ciconia), barz\xc4\x83 neagr\xc4\x83 (Cicinia nigra), st\xc3\xa2rc galben (Ardeola ralloides), st\xc3\xa2rc de noapte (Nycticorax nycticorax), egret\xc4\x83 mic\xc4\x83 (Egretta garzetta), egret\xc4\x83 alb\xc4\x83 (Egretta alba), gaia neagr\xc4\x83 (Milvus migrans), st\xc3\xa2rc ro\xc8\x99u (Ardea purpurea), acvil\xc4\x83 \xc8\x9bip\xc4\x83toare mic\xc4\x83 (Aquila pomarina), vultur pescar (Pandion haliaetus), cristei de c\xc3\xa2mp (Crex crex), sitarul de mal (Limosa limosa), chira mic\xc4\x83 (Sterna albifrons), pi\xc8\x9bigoi-pungar (Remiz pendulinus);_NEWLINE_Mamifere cu specii de: mistre\xc8\x9b (Sus scrofa), \xc8\x99oarece de p\xc4\x83dure (Apodemus sylvaticus), \xc8\x99oarece scurm\xc4\x83tor (Clethryonomis glareolus);_NEWLINE_Reptile \xc8\x99i amfibieni: \xc8\x99arpe de ap\xc4\x83 (Natrix tesellata), buhai de balt\xc4\x83 cu burt\xc4\x83 ro\xc8\x99ie (Bombina bombina), broasc\xc4\x83 r\xc3\xa2ioas\xc4\x83 (Bufo bufo);_NEWLINE_Pe\xc8\x99ti: petroc (Gobio kessleri), moioag\xc4\x83 (Barbus petenyi), f\xc3\xa2s\xc4\x83 mare (Cobitis elongata), zgl\xc4\x83voac\xc4\x83 (Cottus gobio), zv\xc3\xa2rlug\xc4\x83 (Cobitis taenia), \xc8\x9bipar (Misgurnus fossilis), avat (Aspius aspius).'